b'\n_START_ARTICLE_\nRabah\n_START_SECTION_\nLloctinent d\'az-Zubayr o Zubayr Pasha (1870 -1879)\n_START_PARAGRAPH_\nLlicenciat de l\'ex\xc3\xa8rcit en els anys 1860, es va posar al servei del traficant d\'esclaus sudanesos az-Zubayr Rahma Mansur (Zubayr Pasha) del que va arribar a ser un dels lloctinents. Era reputat per la seva crueltat, ja que no vacil\xc2\xb7lava a omplir de cops els esclaus que es negaven a sotmetre\'s._NEWLINE_En el curs del segle\xc2\xa0xix la ciutat de Khartum havia esdevingut un centre molt important del tr\xc3\xa0nsit d\'esclaus, organitzat per companyies de \xc2\xabKhartumis\xc2\xbb implantant a la regi\xc3\xb3 de Bahr al-Ghazal unes zariba, o llocs de tr\xc3\xa0fic fortificats i defensats per soldats-esclaus, els bazingirs. Az-Zubayr Rahma Mansur, senyor de la guerra, mercader d\'esclaus i de marfil, va prendre el control d\'aquestes zaribes i va ser designat el 1872 \xc2\xabpaix\xc3\xa0\xc2\xbb, governador de l\'Estat de Bahr al-Ghazal, per compte del khediv Isma\xc3\xafl d\'Egipte. Rabah, que alguns pensen que era parent lluny\xc3\xa0 seu, va arribar a ser el seu rincipal lloctinent._NEWLINE_El 1874 az-Zubayr va conquerir el sultanat del Darfur. Llavors va marxar al Caire el 1876 per sol\xc2\xb7licitar del khediv la seva confirmaci\xc3\xb3 com a governador de la seva conquesta, per\xc3\xb2 fou arrestat i empresonats. El seu fill Sulayman ibn Zubayr es va revoltar, i Rabah li va donar suport. El coronel Charles George Gordon (Gordon Paix\xc3\xa0, governador general del Sudan Anglo-egipci) va designar a Romolo Gessi (Gessi Pacha) governador de l\'Estat de Bahr al-Ghazal, i el va enviar a liquidar la rebel\xc2\xb7li\xc3\xb3 de Sulayman. Batut aquest \xc3\xbaltim, es va rendir el 15 de juliol de 1879, i fou executat per Gessi. Es diu que Rabah hauria abandonat Sulayman el dia abans de la seva rendici\xc3\xb3, per\xc3\xb2 al testimoni del mateix Gessi estableix que s\'havia replegat des de juny, despr\xc3\xa9s d\'haver experimentat fortes p\xc3\xa8rdues.\n_START_SECTION_\nEl senyor de la guerra esclavista (1879-1890)\n_START_PARAGRAPH_\nPer escapar als egipcis, Rabah va abandonar la regi\xc3\xb3 de Bahr al-Ghazal cap al sud i l\'oest amb set o vuit-cents bazingirs dels quals 400 tenien fusells. Aplicant els m\xc3\xa8todes dels Khartumi, aconsegu\xc3\xad des de 1880 un regne entre les conques de l\'Ubangui i del Nil (pa\xc3\xads dels Kreich i del Dar Banda, al sud del Waddai, que va esdevenir un verdader desert)._NEWLINE_El 1885 va intentar tornar al Sudan sota invitaci\xc3\xb3 del Mahdi Muhammad Ahmad que havia pres Khartum als anglo-egipcis. El Mahdi li havia enviat com ambaixadors a Zin el-Abidin i a Jabar, i Rabah els havia seguit fins al Darfur per reunir-se amb Muh\xc3\xa0mmad \xc3\x80hmad a Omdurman, per\xc3\xb2 assabentant-se que pensava fer-lo assassinar, va tornar enrere._NEWLINE_El 1887 Rabah va envair el Darfur, va reclutar m\xc3\xa9s bazingirs, i es va instal\xc2\xb7lar al Dar Kouti, per\xc3\xb2 va fracassar contra les tropes del sultanat de Waddai manades per l\'aguid (representant del sult\xc3\xa0) Salamat Sharif al-Din). El 1890, ataca el cap musulm\xc3\xa0 Kobur al nord de l\'Ubangui-Chari, el va deposar i entronitza al seu lloc el seu nebot Mohammed al-Senussi, a qui imposa la seva sobirania feudal. Aquesta alian\xc3\xa7a fou segellada pel matrimoni de Khadija, filla de Muhammed al-Senussi, amb Fadl Allah fill de Rabah. Mohammad i Rabah atacaran junts el Dar Runga (te\xc3\xb2ricament musulm\xc3\xa0), als kreich, als goula i els banda ngao.\n_START_SECTION_\nPrimers afrontaments amb Fran\xc3\xa7a (1891-1893)\n_START_PARAGRAPH_\nL\'alian\xc3\xa7a de Mohammed el-Senoussi amb Rabah inquieta les pot\xc3\xa8ncies colonials, sobretot la Fran\xc3\xa7a que desitjava prendre el control de l\'\xc3\x80frica central. Mohammad al-Senussi continu\xc3\xa0 sent fidel a Rabah i va fer executar el 1891 al franc\xc3\xa8s Paul Crampel a Dar Banda. Rabah recuper\xc3\xa0 les armes que portava aquesta missi\xc3\xb3._NEWLINE_Al sud-est del llac Txad, ataca llavors el Sultanat de Baguirmi el 1892, acusant al mbang (rei) Gaurang d\'haver acceptat el protectorat dels infidels francesos. Assetjat durant entre 3 a 5 mesos a Manjaffa, Gaurang va haver d\'abandonar la seva capital que fou completament destru\xc3\xafda el mar\xc3\xa7 de 1893.\n_START_SECTION_\nConquesta del Regne de Kanem-Bornu (1893)\n_START_PARAGRAPH_\nEl mateix any 1893 Rabah es gira cap al Bornu del shehu (rei) Hashim ibn Omar. El Bornu era un imperi saheli\xc3\xa0 potent a l\'Edat Mitjana, que disposava de 80.000 soldats, essencialment esclaus dirigits tamb\xc3\xa9 per esclaus, per\xc3\xb2 al segle\xc2\xa0xix ja estava en ple declivi._NEWLINE_De cam\xc3\xad al Bornu, Rabah va capturar al sult\xc3\xa0 de Karnak Logone, del qual la capital li va obrir les seves portes. Hashim shehu del Bornu, que no era un guerrer, va enviar 15.000 homes a l\'encontre de Rabah. Aquest \xc3\xbaltim els va derrotar i rebutjar entre el maig i setembre de 1893 a Am Hobbio (al sud de Dikoa o Dikwa), i despr\xc3\xa9s a Legaroua, amb nom\xc3\xa9s 2.000 cavallers. Hashim fug\xc3\xad al nord del riu Komadougou i va intentar potser negociar, per\xc3\xb2 va ser assassinat a inst\xc3\xa0ncies del seu nebot Muhammad ibn Abi Bakr al-Amin (anomenat Kiyari) que va prendre el poder i va decidir combatre. Va avan\xc3\xa7ar contra Rabah des de Geidam. Rabah va trobar Kiyari a Gashegar, a dos dies de marxa de Kouka (avui Kukawa), la capital. Els bornuans van ser vencedors i van capturar el camp de Rabah. Aquest \xc3\xbaltim va reagrupar les seves forces, va fer donar 100 cops de fuet a tots els seus caps de grup, incloent-hi al seu propi fill Fadl Allah tanmateix ferit, a excepci\xc3\xb3 de Boubakar que havia estat un dels m\xc3\xa9s valents. Despr\xc3\xa9s la seva contra-ofensiva va ser victoriosa. Kiyari es va negar a escapar-se, va ser capturat i fou decapitat. Kouka va ser saquejada i totalment destru\xc3\xafda._NEWLINE_Rabah va instal\xc2\xb7lar la seva capital a Dikwa, i hi va construir el seu palau que va causar m\xc3\xa9s tard l\'admiraci\xc3\xb3 del governador franc\xc3\xa8s \xc3\x89mile Gentil.\n_START_SECTION_\nRabah sobir\xc3\xa0 del Regne de Kanem-Bornu (1893-1900)\n_START_PARAGRAPH_\nEl 1895 Rabah desitjava modernitzar el seu ex\xc3\xa8rcit i va tractar d\'entrendre\'s amb la Companyia Reial Brit\xc3\xa0nica del N\xc3\xadger a Yola i Ibi, per obtenir p\xc3\xb3lvora i municions, per\xc3\xb2 sense \xc3\xa8xit. Es va enfadar amb els b\xc2\xa1vrit\xc3\xa0nics el 1896 i, l\'any seg\xc3\xbcent, va comen\xc3\xa7ar fins i tot a avan\xc3\xa7ar sobre Kano, mentre que el seu vassall Mohammad al-Sanussi fundava una capital fortificada, Ndele, entre el Bahr Auk i l\'Ubangui (capital que conservar\xc3\xa0 fins al 1911)._NEWLINE_Rabah va ser shehu del Bornu durant 7 anys, i va fer molt per refor\xc3\xa7ar aquest vell imperi escler\xc3\xb2tic que vivia fins aqu\xc3\xad amb les mateixes estructures feudals que al segle XVI. Va deixar al seu lloc als sultans vassalls, que va posar sota la depend\xc3\xa8ncia dels seus lloctinents, la majoria \xc3\xa0rabs sudanesos com ell. Va promulgar un codi fundat en la xaria, va racionalitzar la percepci\xc3\xb3 dels impostos amb la creaci\xc3\xb3 d\'una caixa p\xc3\xbablica i d\'un pressupost, va imposar al Bornu una mena de dictadura militar que va suscitar l\'inter\xc3\xa8s de les pot\xc3\xa8ncies colonials. \xc3\x89mile Gentil detallar\xc3\xa0 la seva obra al Bornu amb una certa comprensi\xc3\xb3: s\'hi inspirar\xc3\xa0 m\xc3\xa9s tard per organitzar el Txad colonial. Alguns el compararan a Napole\xc3\xb3._NEWLINE_Es parla de la seva duresa (hauria fet executar una concubina perqu\xc3\xa8 posse\xc3\xafa un talism\xc3\xa0 per assegurar-se del seu amor, aix\xc3\xad com el morabit que havia desxifrat el talism\xc3\xa0), i de les seves vesprades passades escoltant a Ali, el poeta que cantava les seves proeses._NEWLINE_De manera m\xc3\xa9s seriosa, Rabah llan\xc3\xa7ava constantment raids contra els seus ve\xc3\xafns per saquejar-los i agafar esclaus: tornada a l\'activitat tradicional dels sultans del Bornu, ja descrita el 1526 per Lle\xc3\xb3 l\'Afric\xc3\xa0. S\'ha pogut calcular el nombre dels esclaus exportats cada any pel seu vassall Muhammad al-Senussi, en una xifra entre 1.500 i 2.000, sense comptar els morts, els ferits, i les altres p\xc3\xa8rdues; les xifres per a Rabah han de ser molt m\xc3\xa9s importants. Per\xc3\xb2 cal dir que la gent del sult\xc3\xa0 Gaourang de Baguirmi feien llavors el mateix, amb gran esc\xc3\xa0ndol dels seus aliats francesos.\n_START_SECTION_\nFran\xc3\xa7a contra Rabah (1899)\n_START_PARAGRAPH_\nEl 1899 Rabah disposava de 10.000 homes, infants i cavallers, amb fusells (la majoria passats de moda, excepte 400 carrabines de precisi\xc3\xb3), m\xc3\xa9s un gran nombre d\'auxiliars equipats amb armes blanques o amb arcs. Tenia guarnicions a Baggara i Karnak Logone (on tenia el seu bur\xc3\xb3 d\'informacions)._NEWLINE_El 1899 Rabah va rebre a Dikwa l\'explorador-mercader franc\xc3\xa8s Ferdinand de B\xc3\xa9hagle. Les converses van degenerar, i B\xc3\xa9hagle van ser empresonats. El 17 de juliol de 1899, el tinent Bretonnet que havia estat enviat per Fran\xc3\xa7a contra Rabah, va morir amb la majoria dels seus homes a la roca de Togbao, a la vora del Chari. Rabah li va prendre tres canons (que seran represos a Kouss\xc3\xa9ri (o Kusseri) i va ordenar al seu fill Fadl Allah, que s\'havia quedat a Dikwa, penjar a B\xc3\xa9hagle._NEWLINE_Rabah va ser atacat una primera vegada a Kouno al final de l\'any 1899 per la columna Gentil, pujant del Gabon, assistit pel vapor "L\xc3\xa9on Blot". Els francesos van ser rebutjats amb p\xc3\xa8rdues, i l\'operaci\xc3\xb3 va ser un frac\xc3\xa0s, per\xc3\xb2 no els va impedir prosseguir, prendre Kouss\xc3\xa9ri i fer la uni\xc3\xb3 amb les columnes Lamy (vinguda d\'Alg\xc3\xa8ria) i Joalland-Meynier (vinguda de N\xc3\xadger despr\xc3\xa9s de moltes perip\xc3\xa8cies). El comandant Lamy va agafar el comandament del conjunt._NEWLINE_Els francesos, reunint 1.300 homes, atacaren el campament de Rabah a Lakhta i van fer fugir al seu ex\xc3\xa8rcit. En la confusi\xc3\xb3, Rabah mateix fou mort el 22 d\'abril de 1900.\n_START_SECTION_\nCaiguda de l\'imperi de Rabah (1900-1911)\n_START_PARAGRAPH_\nDavant l\'avan\xc3\xa7 franc\xc3\xa8s, Fadl Allah, fill de Rabah, que era a Karnak Logone, va fugir cap a Dikwa i despr\xc3\xa9s va evacuar la seva capital que els francesos van ocupar. Malgrat l\'explosi\xc3\xb3 del polvor\xc3\xad al palau de Rabah, es van llan\xc3\xa7ar a la persecuci\xc3\xb3 de Fadl Allah que va ser atrapat a D\xc3\xa9guemba i va haver de fugir encara cap a les muntanyes Mandara. Fou mort el 3 d\'agost de 1901, en el transcurs d\'un enfrontament amb la for\xc3\xa7a del capit\xc3\xa0 Dangeville a Gujba a Nig\xc3\xa8ria. Muhammad al-Sanussi per la seva banda, fou anys despr\xc3\xa9s assassinat a inst\xc3\xa0ncies dels francesos el 1911.'